Varšava 25. septembra (TASR) - Opozičný stredopravý tábor podľa prvých odhadov výsledkov jasne dominoval v dnešných parlamentných voľbách v Poľsku po prísľube znižovania daní a skoncovania s korupciou, ktorá sužovala doterajšiu ľavicovú vládu.
Prieskumy medzi ľuďmi odchádzajúcimi z volebných miestností, ktoré sa uzavreli o 20. hodine, ukazujú, že najviac - 27,6 percent - hlasov získala konzervatívna strana Právo a spravodlivosť (PiS). Na druhom mieste skončili ich pravdepodobní koaliční partneri z Občianskej platformy (PO) s 24,1 percentami.Tretí doteraz vládny Zväz demokratickej ľavice (SLD) s 11,3 percentami, štvrté miesto si delí Liga poľských rodín (LPR) a Sebaobrana s 10,5 percentom hlasov. Do Sejmu by sa mala dostať ešte Poľská ľudová strana (PSL) s 5,9 percenta hlasov.
Pokiaľ ide o rozdelenie mandátov v 460-člennom Sejme PiS by malo obsadiť 162 miest, PO 141.
Výsledok volieb je prekvapením, pretože predvolebné prieskumy do poslednej chvíle prisudzovali prvenstvo Občianskej platforme.
Podľa odhadov hlasovalo 38,3 percenta oprávnených voličov.